
Στις Βρυξέλλες ο Δήμαρχος Κιλκίς και ο Πρόεδρος του Δημοτικού Συμβουλίου 
Διήμερη επίσκεψη στις Βρυξέλλες πραγματοποίησαν από τις 8 έως τις 10 Σεπτεμβρίου 
ο Δήμαρχος Κιλκίς Δημήτρης Κυριακίδης και ο Πρόεδρος του Δημοτικού Συμβουλίου Κιλκίς Αναστάσιος Καζαντζίδης, ύστερα από πρόσκληση του ευρωβουλευτή της ΝΔ Γιώργου Αυτιά.
Κατά τη σύντομη παραμονή τους στο πολιτικό διευθυντήριο της Ευρωπαϊκής Ένωσης οι αιρετοί εκπρόσωποι του Δήμου Κιλκίς, είχαν εποικοδομητικές συναντήσεις με τον ευρωβουλευτή κ. Αυτιά καθώς και με τον Έλληνα επίτροπο για τις βιώσιμες μεταφορές και τον τουρισμό  Απόστολο Τζιτζικώστα πάνω σε ζητήματα περιφερειακής ανάπτυξης και αστικών πολιτικών, που χρηματοδοτούνται από ευρωπαϊκά ταμεία. 
Παράλληλα, τηρώντας το πρόγραμμα της επίσκεψης ο Δήμαρχος Κιλκίς και ο Πρόεδρος του Δημοτικού Συμβουλίου, περιηγήθηκαν στους χώρους του Ευρωπαϊκού Κοινοβουλίου και του διαδραστικού του Μουσείου, το οποίο αποτελεί την επιτομή της ευρωπαϊκής ιστορίας και περιγράφει παραστατικά τους σταθμούς της διαδρομής προς την ευρωπαϊκή ολοκλήρωση.    
